भेट्रान कपको उपाधि एकेएफसीलाई
दक्षिण अस्ट्रेलियामा पहिलोपटक शनिबार आयोजना गरिएको भेट्रान फुटबल कपको उपाधि एडिलेड खुकुरी फुटबल क्लब (एकेएफसी) ले जितेको छ । प्रतिस्पर्धी नेपाली पाठशालाको निलो टीमलाई ७–१ ले हराउँदै उक्त क्लबले उपाधि चुमेको हो ।
अस्ट्रेलिया — दक्षिण अस्ट्रेलियामा पहिलोपटक शनिबार आयोजना गरिएको भेट्रान फुटबल कपको उपाधि एडिलेड खुकुरी फुटबल क्लब (एकेएफसी) ले जितेको छ । प्रतिस्पर्धी नेपाली पाठशालाको निलो टीमलाई ७–१ ले हराउँदै उक्त क्लबले उपाधि चुमेको हो ।यहाँ रहेको नेपाली तथा नेपालीभाषी ३५ वर्षमाथिकाको ६ वटा क्लब सम्मिलित प्रतियोगिता लिग चरणमा खेलाइएको थियो । प्रतियोगितामा विजयी टीम एकेएफसीका साथै आयोजक नेपाली विद्यालयको दुई टिम, एडिलेड ड्रागन स्पोर्टिङ क्लब, ब्रदर्स युनाइटेड फुटबल क्लब र नेपाली समाजले सहभागिता जनाएका थिए । अन्तिम समयमा समाजले खेलबाट हात झिकेपछि एकेएफसी र नेपाली विद्यालय निलो सोझै सेमिफाइनलमा पुगेका थिए । प्रतियोगितामा एकेएफसीका दिनेश ढुंगानाले बेष्ट प्लेयर, हाई स्कोररको उपाधि जितेका थिए । यसका साथै उत्कृष्ट गोलकिपर थिर गुरुङ, उत्कृष्ट मिडफिल्डर राजन लामिछाने र उत्कृष्ट डिफेण्डर शिशिर गौतम बनेका थिए । प्रतियोगितामा बालबालिकाको समेत प्रतियोगिता आयोजना गरिएको थियो जसमा नेपाली विद्यालयलाई हराउँदै नेपाली पाठशालाका बालबालिकाको टिम विजयी बनेको थियो ।दोस्रो पुस्ताका नेपालीलाई नेपाली भाषा सिकाउँदै आएको नेपाली पाठशालाले पहिलोपटक प्रतियोगिताको आयोजना गरेको थियो । कोरोना भाइरसका कारण नेपाली खेल प्रतियोगिता हुन नपाइरहेको अवस्थामा पाठशालाले सबैलाई एकैस्थानमा ल्याउने र आपसी भाइचारा बढाउने उद्देश्यले प्रतियोगिताको आयोजना गरेको आयोजक संस्थाका प्रमिल दहालले बताए । उक्त प्रतियोगिताका विजयीलाई मेडल र ट्रफी दिइएको थियो भने अन्य विभिन्न विधामा उत्कृष्ट खेलाडीलाई सम्मान समेत गरिएको थियो ।